Etty Toppenberg

**Alex Edward (Etty) Toppenberg** (☆ 19 di augustus 1943 na Oranjestad - † 13 di september 2022 na Aruba) ta un musico, cantante y compositor Arubano. Activo pa 65 aña den mundo di farandula, e tabata un artista emblematico y legendario den historia di musica di Aruba.

## Biografia
Etty Toppenberg a nace y lanta den Companashi, un bario di Oranjestad. E ta e di shete yiu den e famia di diesun yiu di Gilberto (Shon Betto) Toppenberg y Petra Soliana. Su tata tabata representante di Landsloterij na Aruba, cu el a tuma over poco prome di su morto na 1990. E hunto cu varios di su ruman el a lanta den musica y tabata sa toca piano, guitara o canta. Despues di a traha na oficina di impuesto pa diez aña, Toppenberg a bira maestro di scol, pero a keda mantene su interes pa musica. 

Su carera musical a cuminsa na aña 1957 tocando cu su amigonan pa un señora Shi Clotilda di Companashi cu a haci shen aña. Despues el a bay canta p’e banda Los Principes y den decada 60 di siglo 20 el a lanta e grupo Trio Huasteca. Durante di celebracion oficial di cambio constitucional di Aruba entrante 1986, Toppenberg e tabata e prome persona cu a canta e himno nacional di Aruba. Toppenberg tabata cosecha exito cu su propio composishonnan, mayoria cu letra na Papiamento y presenta pa Trio Huasteca. Entre su composicionnan cu fama internacional ta e cantica *Baile di Seu*, cu a bira un “cantica di Planeta Tera” (“Earth Song”). Areglista tabata Rufo Wever. Gruponan di coro conoci rond mundo tin *Baile di Seu* den nan repertorio y ta canta esaki den e letra original na idioma Papiamento. 

Durante su ultimo añanan Toppenberg, hunto cu su banda di amigonan, tabata toca tur diabierna na Djiespie's Place den Oranjestad.

### Trio Huasteca
Integrantenan di Trio Huesteca tabata Etty Toppenberg, Eric Escalona y Siegbert Odor, kende tin biaha tabata wordo reemplasa pa Max Hassell. E grupo tabata gosa di gran popularidad na Aruba, participando den show y festivalnan y actuando den diferente club y hotel. Despues di a gana e pre-seleccion antiano cu e composicion di Toppenberg “*Cuando un Amor se Muere*”, e trio ta participa na e Festival OTI (Organización de Televisión Iberoamericana) na 1978 na Chile. Na 1979 e trio ta representa Aruba na e "Festival Internacional de Voz y de Cancion" na Puerto Rico, logrando clasifica como finalista cu e cancion *Cosas de Niño*, compone pa Toppenberg. Na 1991 cu e composishon *Mi buena amiga*, cu Toppenberg a dedica na Birgen di Alto Vista, Trio Huasteca ta bolbe participa pa di dos bes na OTI na Mexico, birando e unico participante di Aruba cu a participa dos biaha na e festival internacional aki. E trio a sigui pa actua na Sur America y Europa, entre otro Peru, Ecuador, Alemania, Merca, Alemania y Hulanda, incluso durante Arubadag. 

Toppenberg tabata casa cu e atleta Arubano, Corma Vroegindeweij. Despues di un lucha cu e malesa di cancer e ta fayece dia 3 di september 2022 na edad di 79 aña. Na 2018 el a wordo condecora como miembro den Orden di Oranje-Nassau. Un aña prome el a ricibi e Premio Cultural CCG pa enrikece e musica y bida cultural Arubano.

## Link externo
- ''Baile di Seu'' riba YouTube, canta pa PMEA All-State Chorus na 2010.